-----------------------------------------------------------------------
  9. การควบคุมภายในและการตรวจสอบภายใน

  -----------------------------------------------------------------------

บริษัทได้ให้ความสำคัญต่อการควบคุมภายใน
โดยจัดให้มีการควบคุมภายในที่มีประสิทธิภาพเพียงพอกับระดับความเสี่ยงที่ยอมรับได้
และเหมาะสมกับสภาพแวดล้อมของงาน หรือ กิจกรรมของหน่วยงานนั้นๆ
รวมทั้งให้หน่วยงานตรวจสอบภายในทำหน้าที่ติดตามผลการควบคุมภายในอย่างสม่ำเสมอ
เพื่อปรับปรุงให้มาตรการควบคุมมีความเหมาะสมกับสถานการณ์
สิ่งแวดล้อมและความเสี่ยงที่เปลี่ยนแปลงไป

ในการประชุมคณะกรรมการบริษัทครั้งที่ 2/2552 เมื่อวันที่ 20 กุมภาพันธ์ 2552
โดยมีกรรมการตรวจสอบ จำนวน 3 ท่าน เข้าร่วมประชุมด้วย
คณะกรรมการตรวจสอบได้ทำการประเมินระบบการควบคุมภายใน โดยอ้างอิงมาตรฐานสากล (The
Committee of Sponsoring Organizations of the Treadway Commission, COSO)
ตามองค์ประกอบทั้ง 5 ส่วน เป็นดังนี้

1.  สภาพแวดล้อมการควบคุม

สภาพแวดล้อมการควบคุมที่ดีและเหมาะสมขององค์กร
จะส่งเสริมให้เกิดจิตสำนึกที่ดีในการควบคุมบุคลากรสำหรับกิจกรรมต่างๆ
ในการทำงานอย่างมีความรู้ความสามารถ ด้วยความซื่อสัตย์ สุจริต และมีจรรยาบรรณ
สภาพแวดล้อมการควบคุม ครอบคลุมถึงทิศทางและนโยบายหลักๆ
ในการดำเนินงานด้านธุรกิจและปฏิบัติการ
มีการจัดโครงสร้างองค์กรและการแบ่งแยกหน้าที่บุคลากรอย่างชัดเจน
รวมทั้งมีการมอบหมายอำนาจหน้าที่และความรับผิดชอบแก่บุคลากรอย่างเหมาะสม
ทั้งนี้บริษัทมีเจตนารมณ์ในการปฏิบัติงานโดยยึดหลักการกำกับดูแลกิจการที่ดี (Good Corporate
Governance) อย่างชัดเจน

2.  การประเมินความเสี่ยง

บริษัทได้มีการวิเคราะห์ความเสี่ยง ประเมินโอกาสและผลกระทบต่อความเสียหายที่จะเกิดขึ้น
ทั้งจากปัจจัยภายในและปัจจัยภายนอก และดำเนินการจัดการบริหารความเสี่ยงเหล่านั้น
ให้อยู่ในระดับที่ยอมรับได้
รวมทั้งมีการบริหารความเสี่ยงอย่างต่อเนื่องควบคู่ไปกับมาตรการควบคุมภายใน
ให้มีความเหมาะสมกับความเสี่ยงที่เปลี่ยนแปลงไปอยู่ตลอดเวลา
โดยเลือกจัดการกับความเสี่ยงระดับสูงเป็นลำดับแรก

3.  กิจกรรมการควบคุม

บริษัทมีวัตถุประสงค์เพื่อให้การดำเนินกิจการของบริษัทเป็นไปอย่างมีระบบและมีประสิทธิภาพ ป้องกัน
และลดความเสี่ยงต่อความเสียหายที่อาจจะเกิดขึ้นจากกิจกรรมดำเนินงาน
จึงได้มีการกำหนดกิจกรรมการควบคุมที่มีสาระสำคัญของแต่ละระบบงานไว้
โดยให้ความสำคัญต่อกิจกรรมควบคุมแบบป้องกันเป็นหลัก รวมทั้งนโยบาย วิธีการปฏิบัติ
การรายงานอย่างสม่ำเสมอ เพื่อให้มั่นใจว่ากิจกรรมการควบคุมนั้นได้มีการนำไปปฏิบัติจริง
นอกจากนี้ บริษัทยังมีการกำหนดบุคลากรภายในองค์กร
เพื่อดูแลรับผิดชอบระบบการควบคุมภายในของแต่ละระบบงานและการแบ่งแยกหน้าที่ความรับผิดชอบอย่างชัดเจน

4.  สารสนเทศและการสื่อสาร

บริษัทให้ความสำคัญต่อระบบสารสนเทศและการสื่อสาร
โดยจัดให้มีระบบข้อมูลและช่องทางสื่อสารทั้งภายในและภายนอกองค์กร
อย่างมีประสิทธิภาพและประสิทธิผลโดยระบบข้อมูล จะต้องมีความถูกต้อง ครบถ้วน ทันเวลา
และมีคุณภาพต่อการตัดสินใจ ไม่ว่าจะเป็นข้อมูลทางการเงินหรือข้อมูลอื่น
และจัดให้มีการสื่อสารระหว่างผู้บริหารและผู้ปฏิบัติงาน
เพื่อให้เกิดการประสานงานและสามารถปฏิบัติงานบรรลุตามเป้าหมายที่วางไว้
รวมทั้งการสื่อสารกับบุคคลหรือองค์กรภายนอก บริษัทมีระบบการให้ข้อมูลข่าวสารอย่างเพียงพอ
ตามกำหนดเวลาอย่างมีประสิทธิภาพ

5.  การติดตามและประเมินผล

บริษัทมีระบบการประเมินและการติดตามผลการดำเนินงานที่ดี โดยใช้ระบบ Balance Scorecard
ซึ่งมีดัชนีวัดผลการปฏิบัติงานที่สำคัญ หรือ Key Performance Indicator
เป็นเครื่องมือวัดผลการดำเนินงาน
โดยทุกหน่วยงานจะรายงานผลการดำเนินงานและเปรียบเทียบกับเป้าหมายของดัชนีวัดต่างๆ
ที่ได้กำหนดไว้เป็นประจำทุกเดือน และให้มีการติดตามผลอย่างสม่ำเสมอต่อเนื่อง นอกจากนี้
บริษัทได้จัดให้มีการตรวจสอบการปฏิบัติงาน และสอบทานความเพียงพอของระบบการควบคุมภายใน
รวมทั้งทำการติดตามผลการแก้ไขปรับปรุงอย่างต่อเนื่อง
ตลอดจนมีการรายงานตรงต่อคณะกรรมการตรวจสอบอย่างสม่ำเสมอ
โดยหน่วยงานตรวจสอบภายในซึ่งเป็นหน่วยงานอิสระ

การตรวจสอบภายใน

บริษัทได้จัดตั้งส่วนงานตรวจสอบภายในเป็นหน่วยงานหนึ่งของบริษัท
มีโครงสร้างสายการบังคับบัญชารายงานตรงต่อคณะกรรมการตรวจสอบ
ทำหน้าที่ให้คำปรึกษาและตรวจสอบ ประเมินระบบการควบคุมภายใน ระบบการบริหารความเสี่ยง
และการกำกับดูแลกิจการ เพื่อให้แน่ใจว่าระบบการควบคุมภายใน
ระบบการบริหารความเสี่ยงและกระบวนการกำกับดูแลกิจการของบริษัทได้จัดให้มีขึ้นอย่างเพียงพอ
มีประสิทธิภาพตรงตามวัตถุประสงค์ที่วางไว้

ส่วนงานตรวจสอบภายในของบริษัทได้จัดทำแผนการตรวจสอบประจำปี โดยพิจารณาตามปัจจัยเสี่ยง
ซึ่งจะเน้นความเสี่ยงที่มีนัยสำคัญและมีผลกระทบต่อการบรรลุวัตถุประสงค์ของบริษัท
นอกจากนี้คณะกรรมการตรวจสอบได้มีการพิจารณาแผนการตรวจสอบประจำปีดังกล่าวร่วมกับส่วนงานตรวจสอบภายใน
รวมทั้งมีการพิจารณาผลการตรวจสอบภายใน และการติดตามผลการแก้ไขดังกล่าวเป็นรายไตรมาส
และหากมีข้อเสนอแนะ หรือข้อสงสัยที่มีนัยสำคัญที่มีผลกระทบต่อความเสียหายอย่างร้ายแรงต่อบริษัท
จะมีการรายงานตรงต่อกรรมการผู้อำนวยการได้รับทราบเพื่อให้ดำเนินการแก้ไขอย่างทันท่วงที